Mikil flóð vegna úrhellisrigningar herja nú á íbúa Nýja Suður-Wales í Ástralíu. Þúsundir íbúa í Sydney hafa þurft að yfirgefa heimili sín vegna hættu á skyndiflóðum.
Þúsundir Sydneybúa þurftu að yfirgefa heimili sín í úthverfum Sydneyborgar og nágrenni þegar líða tók á aðfaranótt sunnudags þar eystra, vegna flóðahættu. Metúrkoma féll við austurströnd landsins í gær.
Mikil úrkoma hefur verið í Nýja Suður Wales í Ástralíu undanfarna daga. Fólk sem býr lægst hefur þurft að yfirgefa heimili sín víða í ríkinu og í dag var staðan orðin þannig í stærstu borginni, Sydney. Þar voru það einkum íbúar í lágt liggjandi hverfum í norðvesturborginni og aðliggjandi bæjum sem þurftu að taka föggur sínar og forða sér eftir að yfirvöld vöruðu við hættu á lífshættulegum skyndiflóðum" víða í Nýju Suður-Wales og fyrirskipuðu rýmingu.
Í bænum Taree, þar sem heilt einbýlishús náðist á mynd þar sem það barst með straumnum niður eftir á sem bólgnað hafði upp í beljandi stórfljót, gistu um 150 manns í samkomuhúsi bæjarins. Í húsinu bjó ungt par en brúðkaup þeirra var fyrirhugað í dag.
Neyðarþjónustum hafa borist yfir 1.000 hjálparbeiðnir og aðfaranótt sunnudags fóru viðbragðsaðilar í rúmlega 100 útköll til að bjarga fólki í nauð vegna flóðanna.
Rigningarnar hófust norðarlega í strandhéruðum Nýju Suður-Wales á miðvikudag og hefur úrkomubakkinn þokast suður með austurströndinni síðan. Ekki er búist við uppstyttu fyrr en á fimmtudag. Til marks um úrkomuna er spáð 100 mm úrkomu næstu tólf tímana í Sydney.
Mikil flóð vegna úrhellisrigningar herja nú á íbúa Nýja Suður-Wales í Ástralíu. Þúsundir íbúa í Sydney hafa þurft að yfirgefa heimili sín vegna hættu á skyndiflóðum.